वेद एक मन्त्र में ‘कृण्वन्तो विश्वार्यम्’ का सन्देश देते हुए कहते हैं कि सारे संसार को आर्य बनाओं। इसका यह अर्थ कदापि नहीं है कि सारे संसार को एक मानवीय गुणों की उपेक्षा कर आर्य जाति का बनाना है अपितु यहां इसका तात्पर्य यही है सारे संसार में वेदों का प्रचार प्रसार कर सबको श्रेष्ठ गुणों वाला बनाया जाये। ऋषि दयानन्द जी ने अपने जीवन में भी यही कार्य किया था। उनके बाद उनके अनुयायियों ने भी इसी कार्य को जारी रखा। आज की पीढ़ी के लोग सहयोग कम करते हैं। बहुत से झगड़ालु प्रकृति के लोग भी आर्यसमाज में आ गये हैं जिनका जीवन व चरित्र आर्य मर्यादाओं के अनुकूल नहीं है। वह अपने स्वार्थों व एषणाओं की पूर्ति के लिए किसी भी सीमा तक जा सकते हैं। ऐसे पद प्राप्ति के लिए लड़ने वाले हल्के चरित्र के लोगों को हम आर्य कदापि नहीं कह सकते। यह वस्तुतः दस्यु ही हैं। आज की परिस्थितियों में आर्यों को ऋषि दयानन्द, स्वामी श्रद्धानन्द, पं. लेखराम और गुरुदत्त विद्यार्थी जैसे आर्य विद्वानों व नेताओं को ही अपना आदर्श व नेता मानकर प्रचार करना चाहिये। वर्तमान समय में समाज में कोई व्यक्ति सिद्धान्तनिष्ठ आदर्श आर्य नेता की योग्यता व पात्रता वाला शायद नहीं है। पदों की भूख कम वा अधिक प्रायः सभी में है। अतः आर्यों को जितना हो सके आर्यसमाज को आगे बढ़ाने के लिए निजी स्तर से व समान विचारधारा के लोगों के साथ मिलकर प्रयासरत रहना चाहिये। वेद और आर्यसमाज के सिद्धान्त मनुष्य व देश की समग्र उन्नति में सक्षम व सहायक है। इन गुणों को जीवन में धारण कर व इनका प्रचार कर लोगों को आर्य बनाने का प्रयत्न करना चाहिये जिससे दस्यु गुणों वाले लोगों की संख्या में वृद्धि न हो अपितु आर्यों की संख्या में वृद्धि हो सके। ओ३म् शम्।